CELEX: 62011CN0074
Language: el
Date: 2011-02-21 00:00:00
Title: Υπόθεση C-74/11: Προσφυγή της 21ης Φεβρουαρίου 2011 — Ευρωπαϊκή Επιτροπή κατά Δημοκρατίας της Φινλανδίας

9.4.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 113/9
            
         Προσφυγή της 21ης Φεβρουαρίου 2011 — Ευρωπαϊκή Επιτροπή κατά Δημοκρατίας της Φινλανδίας
   (Υπόθεση C-74/11)
   2011/C 113/18
   Γλώσσα διαδικασίας: η φινλανδική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπροσωπούμενη από τους Δ. Τριανταφύλλου και I. Koskinen)
   
      Καθής: Δημοκρατία της Φινλανδίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Δημοκρατία της Φινλανδίας, δεχόμενη στις ομάδες ΦΠΑ άλλα πρόσωπα εκτός από υποκείμενα στον ΦΠΑ και περιορίζουσα την εφαρμογή του συστήματος καταχώρισης ομάδων στους παρέχοντες χρηματοπιστωτικές και ασφαλιστικές υπηρεσίες, παρέβη τις υποχρεώσεις που υπέχει από τα άρθρα 9 και 11 της οδηγίας 2006/112/ΕΚ, της 28 Νοεμβρίου 2006 σχετικά με το κοινό σύστημα φόρου προστιθέμενης αξίας (1)
               
            
         
               —
            
            
               να καταδικάσει τη Δημοκρατία της Φινλανδίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Σύμφωνα με το άρθρο 11 της οδηγίας 2006/112/ΕΚ, σχετικά με το κοινό σύστημα φόρου προστιθέμενης αξίας (ΦΠΑ), τα κράτη μέλη μπορούν να θεωρούν ως ενιαίο υποκείμενο στον φόρο πλείονα πρόσωπα τα οποία είναι μεν ανεξάρτητα μεταξύ τους από νομικής απόψεως, συνδέονται όμως στενά από χρηματοδοτικής, οικονομικής και οργανωτικής απόψεως. Στο άρθρο 9, παράγραφος 1, της οδηγίας ορίζεται η έννοια του φορολογούμενου.
   Κατά την Επιτροπή, η οδηγία 2006/112/ΕΚ δεν επιτρέπει πρόσωπα που δεν είναι υποκείμενα στον φόρο να περιλαμβάνονται στην ομάδα ΦΠΑ και, με τον τρόπο αυτόν, να επεκτείνονται τα δικαιώματα και οι υποχρεώσεις των φορολογουμένων σε μη υποκείμενους στον φόρο. Έτσι, η φινλανδική ρύθμιση, η οποία επιτρέπει την προσθήκη μη υποκείμενων στον φόρο στην ομάδα ΦΠΑ, αντιβαίνει προς την οδηγία. Η ερμηνεία της Επιτροπής είναι επίσης συνεπής προς τους σκοπούς του άρθρου 11, που είναι η διοικητική απλούστευση και η αποτροπή των καταχρήσεων.
   Η κατά τη φινλανδική ρύθμιση καταχώριση σε ομάδες φορολογικών κατηγοριών αντιβαίνει επίσης προς το άρθρο 11 της οδηγίας 2006/112/ΕΚ καθόσον η φινλανδική νομοθεσία περί ΦΠΑ περιορίζει το πεδίο εφαρμογής της καταχωρίσεως σε ομάδες στις επιχειρήσεις που δραστηριοποιούνται στον χρηματοοικονομικό και ασφαλιστικό τομέα. Κατά την Επιτροπή, το σύστημα της καταχωρίσεως σε ομάδες πρέπει να εφαρμόζεται σε όλες τις εγκατεστημένες εντός κράτους μέλους επιχειρήσεις, ανεξάρτητα από το είδος δραστηριοτήτων τους. Το κοινό σύστημα ΦΠΑ είναι ένα ενιαίο σύστημα. Αν εισαχθεί σε αυτό μια ειδική ρύθμιση, αυτή θα πρέπει να είναι γενικής εφαρμογής. Το γράμμα του άρθρου 11 της οδηγίας 2006/112/ΕΚ δεν περιέχει καμία ένδειξη ότι ένα κράτος μέλος μπορεί να περιορίζει την καταχώριση σε ομάδες σε ορισμένες κατηγορίες επιχειρήσεων που ασκούν δραστηριότητες σε συγκεκριμένους τομείς. Ακόμη, το άρθρο 11 πρέπει να ερμηνεύεται, βάσει των σκοπών του, υπό την έννοια ότι καλύπτει όλες τις επιχειρήσεις, ανεξαρτήτως του τομέα δραστηριοτήτων τους. Οι κανόνες της φινλανδικής νομοθεσίας περί ΦΠΑ, καθόσον περιορίζουν την καταχώριση σε ομάδες σε συγκεκριμένες κατηγορίες, αντιβαίνουν επίσης προς τη γενική αρχή της ίσης μεταχειρίσεως του δικαίου της Ευρωπαϊκής Ένωσης.
   
      (1)  ΕΕ L 347, σ. 1.